CELEX: 32021D0597
Language: hr
Date: 2021-04-12 00:00:00
Title: Provedbena odluka Komisije (EU) 2021/597 оd 12. travnja 2021. o utvrđivanju hitnih mjera u vezi s potvrđenim slučajevima zaraze malim kornjašem košnice u Italiji (priopćeno pod brojem dokumenta C(2021) 2365) (Vjerodostojan je samo tekst na talijanskom jeziku) (Tekst značajan za EGP)

14.4.2021   
               
               
                  HR
               
               
                  Službeni list Europske unije
               
               
                  L 128/4
               
            
         PROVEDBENA ODLUKA KOMISIJE (EU) 2021/597
         оd 12. travnja 2021.
         o utvrđivanju hitnih mjera u vezi s potvrđenim slučajevima zaraze malim kornjašem košnice u Italiji
         
            
               (priopćeno pod brojem dokumenta C(2021) 2365)
            
         
         (Vjerodostojan je samo tekst na talijanskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 259. stavak 1. prvi podstavak točku (a),
         budući da:
         
                     (1)
                  
                  
                     Mali kornjaš košnice (Aethina tumida) je kukac podrijetlom iz supsaharske Afrike, koji se posljednjih desetljeća proširio svijetom i ima sposobnost brzog razmnožavanja, posebice u prisutnosti legla pčela, peludi i meda u saću. Odrasli primjerci mogu letjeti do nekoliko kilometara kako bi napali druga mjesta. Zaraza malim kornjašem košnice navedena je u Prilogu II. Uredbi (EU) 2016/429, kako je izmijenjena Delegiranom uredbom Komisije (EU) 2018/1629 (2), i Prilogu Provedbenoj uredbi Komisije (EU) 2018/1882 (3).
                  
               
                     (2)
                  
                  
                     Malog kornjaša košnice u Uniji uglavnom nema, ali se od rujna 2014. u regiji Kalabriji i regiji Siciliji u Italiji bilježe slučajevi zaraze. Provedbenom odlukom Komisije 2014/909/EU (4) utvrđene su određene mjere zaštite zdravlja životinja s obzirom na potvrđene slučajeve zaraze malim kornjašem košnice u Italiji. Regija Kalabrija i regija Sicilija trenutačno su navedene u prilogu toj provedbenoj odluci kao područja na koja se primjenjuju te zaštitne mjere. Ta se provedbena odluka primjenjuje do 21. travnja 2021.
                  
               
                     (3)
                  
                  
                     Središnje nadležno tijelo Italije nedavno je Komisiji dostavilo informacije iz kojih je vidljivo da je zaraza malim kornjašem košnice i dalje prisutna u regiji Kalabriji u pčelinjacima, u košnicama koje je lokalno nadležno tijelo postavilo i kojima upravlja kako bi istražilo situaciju i u divljih pčela medarica. U potvrđenim slučajevima zaraze pogođeni pčelinjaci ili košnice uništeni su. Lokalno nadležno tijelo uspostavilo je zaraženo područje u toj regiji i zabranilo premještanje pčela medarica i nekih drugih proizvoda iz te regije. Međutim, lokalno nadležno tijelo nije uspjelo iskorijeniti malog kornjaša košnice. Širenje malog kornjaša košnice iz zahvaćenog područja u Italiji moglo bi predstavljati ozbiljnu opasnost za pčele medarice i bumbare drugdje u Uniji.
                  
               
                     (4)
                  
                  
                     Iz informacija koje je Komisiji dostavilo središnje nadležno tijelo Italije vidljivo je i da su od rujna 2014. u pčelinjacima u regiji Siciliji zabilježena samo dva potvrđena slučaja zaraze malim kornjašem košnice i u oba slučaja zaraza je iskorijenjena. Konkretno, to je nadležno tijelo utvrdilo da je do druge zaraze, u lipnju 2019., došlo zbog nezakonitog kretanja pčelara s ukradenim košnicama iz regije Kalabrije te da je lokalno nadležno tijelo odmah otkrilo, istražilo i iskorijenilo tu zarazu. Službeni podaci koje je središnje nadležno tijelo prikupilo od lokalnih nadležnih tijela nakon provedbe odgovarajućih i reprezentativnih službenih mjera nadzora, uključujući uporabu kontrolnih košnica nekoliko godina, potvrđuju da u regiji Siciliji malog kornjaša košnice nema od rujna 2014., osim zaraze u lipnju 2019. Stoga je u veljači 2020. lokalno nadležno tijelo ukinulo status zaraženog područja koje je uspostavilo u toj regiji zbog potvrđenog slučaja zaraze u lipnju 2019.
                  
               
                     (5)
                  
                  
                     Kako bi se spriječili nepotrebni poremećaji trgovine u Uniji, izbjeglo da treće zemlje nametnu neopravdane prepreke trgovini te spriječilo širenje malog kornjaša košnice u druge dijelove Unije, primjereno je utvrditi ograničenja kretanja određenih proizvoda koji mogu proširiti malog kornjaša košnice. Ta bi ograničenja trebala biti slična onima koja su utvrdila talijanska nadležna tijela i onima koja su trenutačno utvrđena Provedbenom odlukom 2014/909/EU. Područja na koja se primjenjuju te hitne mjere trebala bi biti ograničena na regiju Kalabriju.
                  
               
                     (6)
                  
                  
                     Mjere utvrđene u ovoj Odluci trebale bi se primjenjivati od 21. travnja 2021., koji je datum početka primjene Uredbe (EU) 2016/429. S obzirom na poteškoće s kojima se posljednjih godina nadležno tijelo suočavalo u iskorjenjivanju malog kornjaša košnice u regiji Kalabriji, te bi se mjere trebale primjenjivati tri godine.
                  
               
                     (7)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Za potrebe ove Odluke, primjenjuju se sljedeće definicije:
            
                        (a)
                     
                     
                        „košnica” znači spremnik koji se upotrebljava za držanje pčela medarica ili bumbara;
                     
                  
                        (b)
                     
                     
                        „pčelinjak” znači objekt u kojem se drže pčele medarice ili bumbari;
                     
                  
                        (c)
                     
                     
                        „neprerađeni nusproizvodi pčelarstva” znači med, pčelinji vosak, matična mliječ, propolis ili pelud koji nisu namijenjeni za prehranu ljudi kako je utvrđeno u točki 10. Priloga I. Uredbi Komisije (EU) br. 142/2011 (5) i koji nisu podvrgnuti nikakvom postupku obrade kako je navedeno u retku 10. četvrtog stupca tablice 2. iz odjeljka 1. poglavlja II. Priloga XIV. toj uredbi;
                     
                  
                        (d)
                     
                     
                        „oprema za pčelarstvo” znači košnice i njezini dijelovi te pribor koji se koristi u pčelinjaku.
                     
                  
         
            Članak 2.
            
               1.   Italija mora osigurati provedbu sljedećih hitnih mjera u područjima navedenima u Prilogu:
               
                           (a)
                        
                        
                           zabranu otpreme sljedećih proizvoda u druga područja Unije:
                           
                                       i.
                                    
                                    
                                       pčela medarica;
                                    
                                 
                                       ii.
                                    
                                    
                                       bumbara;
                                    
                                 
                                       iii.
                                    
                                    
                                       neprerađenih nusproizvoda pčelarstva;
                                    
                                 
                                       iv.
                                    
                                    
                                       opreme za pčelarstvo;
                                    
                                 
                                       v.
                                    
                                    
                                       pčelarskih proizvoda u saćima namijenjenih prehrani ljudi.
                                    
                                 
                     
                           (b)
                        
                        
                           provedbu nadzora u pčelinjacima i košnicama i epidemioloških istraga, uključujući:
                           
                                       i.
                                    
                                    
                                       utvrđivanje i praćenje premještanja proizvoda iz točke (a) u pčelinjake i objekte za vrcanje meda te iz pčelinjaka i objekata za vrcanje meda koji su smješteni u području u krugu od 20 km oko košnica u kojima je potvrđena zaraza malim kornjašem košnice;
                                    
                                 
                                       ii.
                                    
                                    
                                       obavješćivanje Komisije o rezultatima takvog nadzora i epidemioloških istraga.
                                    
                                 
                     
            
               2.   Na temelju rezultata nadzora i epidemioloških istraga iz stavka 1. točke (b) Italija može provesti dodatne odgovarajuće hitne mjere u skladu s člankom 257. Uredbe (EU) 2016/429.
            
         
         
            Članak 3.
            Ova se Odluka primjenjuje od 21. travnja 2021. do 21. travnja 2024.
         
         
            Članak 4.
            Adresati
            Ova je Odluka upućena Talijanskoj Republici.
         
         
            Sastavljeno u Bruxellesu 12. travnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 84, 31.3.2016., str. 1.
         
         
            (2)  Delegirana uredba Komisije (EU) 2018/1629 оd 25. srpnja 2018. o izmjeni popisa bolesti navedenog u Prilogu II. Uredbi (EU) 2016/429 Europskog parlamenta i Vijeća o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 272, 31.10.2018., str. 11.).
         
            (3)  Provedbena uredba Komisije (EU) 2018/1882 оd 3. prosinca 2018. o primjeni određenih pravila za sprečavanje i kontrolu bolesti na kategorije bolesti s popisa i o utvrđivanju popisa vrsta i skupina vrsta koje predstavljaju znatan rizik za širenje tih bolesti s popisa (SL L 308, 4.12.2018., str. 21.).
         
            (4)  Provedbena odluka Komisije 2014/909/EU od 12. prosinca 2014. o određenim zaštitnim mjerama s obzirom na potvrđene pojave etinioze u Italiji (SL L 359, 16.12.2014., str. 161.).
         
            (5)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).
      
      
         
            PRILOG
            
                        Država članica
                     
                     
                        Područja na koja se primjenjuju hitne mjere
                     
                  
                        Italija
                     
                     
                        Regija Kalabrija: cijela regija